Document ID: 32008D0351

ODLOČBA KOMISIJE
z dne 28. aprila 2008
o spremembi Odločbe 2000/57/ES v zvezi z dogodki, o katerih je treba poročati v okviru sistema zgodnjega obveščanja in odzivanja za preprečevanje in obvladovanje nalezljivih bolezni
(notificirano pod dokumentarno številko C(2008) 1574)
(Besedilo velja za EGP)
(2008/351/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Odločbe št. 2119/98/ES Evropskega parlamenta in Sveta z dne 24. septembra 1998 o vzpostavitvi mreže za epidemiološka spremljanja in obvladovanje nalezljivih bolezni v Skupnosti (1) ter zlasti členov 1 in 7 Odločbe,
ob upoštevanju naslednjega:
(1)
V Prilogi I k Odločbi 2000/57/ES z dne 22. decembra 1999 o zgodnjem obveščanju in odzivanju za preprečevanje in obvladovanje nalezljivih bolezni po Odločbi št. 2119/98/ES Evropskega parlamenta in Sveta (2) so navedeni dogodki, o katerih morajo poročati pristojni organi na področju javnega zdravja vsake države članice v okviru navedenega sistema.
(2)
Sistem zgodnjega obveščanja in odzivanja mreže Skupnosti se mora uporabljati izključno za dogodke, opredeljene v Prilogi I k Odločbi 2000/96/ES (3), ali za katere koli druge nalezljive bolezni v skladu s členom 7 navedene odločbe, ki sami po sebi ali v povezavi z drugimi podobnimi dogodki, ogrožajo ali lahko ogrozijo javno zdravje.
(3)
Svet Evropske unije je v sklepih z dne 30. novembra in 1. decembra 2006 izrazil mnenje, da je treba Svetovno zdravstveno organizacijo in mrežo Skupnosti v skladu z Odločbo št. 2119/98/ES obvestiti o možnih nujnih primerih mednarodnih razsežnosti na področju javnega zdravja hkrati z mrežo Skupnosti, da se prepreči kakršna koli zamuda.
(4)
V skladu z Mednarodnim zdravstvenim pravilnikom (2005), ki je začel veljati 15. junija 2007, morajo pristojni organi držav članic Svetovno zdravstveno organizacijo obvestiti ali se z njo posvetovati o nekaterih dogodkih na področju javnega zdravja, zlasti tistih, ki lahko privedejo do nujnih primerov mednarodnih razsežnosti na področju javnega zdravja, ter o kakršnem koli ukrepu na področju zdravja, sprejetem v odziv na navedene dogodke.
(5)
Navedena obvestila in posvetovanja v zvezi s prenosljivimi boleznimi v skladu s Prilogo k Odločbi št. 2119/98/ES je hkrati treba poslati Svetovni zdravstveni organizaciji prek sistema zgodnjega obveščanja in odzivanja, vzpostavljenega z Odločbo 2000/57/ES, da se zagotovi, da so Komisija in države članice o tem nemudoma obveščene.
(6)
Prilogo I k Odločbi 2000/57/ES je zato treba ustrezno spremeniti.
(7)
Ukrepi, predvideni s to odločbo, so v skladu z mnenjem Odbora, ustanovljenega v skladu s členom 7 Odločbe št. 2119/98/ES -
SPREJELA NASLEDNJO ODLOČBO:
Člen 1
Priloga I k Odločbi 2000/57/ES se spremeni v skladu s Prilogo k tej odločbi.
Člen 2
Ta odločba se uporablja od 1. maja 2008.
Člen 3
Ta odločba je naslovljena na države članice.
V Bruslju, 28. aprila 2008

Labels: 12
0